Predkladacia správa

Povinnosť predkladať ministrovi školstva správu o stave a úrovni výchovy a vzdelávania v školách a školských zariadeniach za príslušný školský rok na základe inšpekčných zistení vyplýva hlavnému školskému inšpektorovi z § 8a ods. 3 písm. b) zákona NR SR č. 301/1999 Z. z., ktorý mení a dopĺňa zákon SNR č. 542/1990 Zb. o štátnej správe v školstve a školskej samospráve.
 
	Predložená správa je vypracovaná podľa záverov a zistení 1600 vykonaných inšpekcií. Počet sledovaných a hodnotených školských subjektov predstavuje vcelku 23% rozsahu ich siete s výnimkou materských škôl a školských zariadení. Táto vzorka z hľadiska počtu a statifikácie umožňuje vysloviť hodnotiace závery o kvalite podmienok, riadenia a úrovni výchovy a vzdelávania v SR za školský rok 2000/2001.

	Správa obsahuje závery komplexného hodnotenia stavu výchovy a vzdelávania v jednotlivých druhoch, typoch a stupňoch škôl a školských zariadení, sumáre zistení z jednotlivých inšpekčných úloh, závery z prešetrovania sťažností a regionálny prehľad poznatkov školskej inšpekcie. Každá časť je ukončená prehľadom podstatných pozitív, negatív a charakterizáciou smerovania vývoja.

	Samostatnou časťou správy je spracovaný prehľad o poznatkoch iných orgánov a organizácií o stave a úrovni výchovy a vzdelávania v SR (Štátny zdravotný ústav, Národný úrad práce, krajské úrady, ústredne riadené organizácie MŠ SR, mimovládne organizácie), ktoré dopĺňajú a kompletizujú zistenia Štátnej školskej inšpekcie.

	V závere správy sú podnety a odporúčania Štátnej školskej inšpekcie školám, školským zariadeniam a orgánom štátnej správy v školstve dlhodobého aj aktuálneho charakteru, vypracované na základe inšpekčných zistení.

	V prílohách správy sú okrem charakteristiky indikátorov, meracích nástrojov, hodnotiacich ukazovateľov a štatistických zistení spracované tabuľky a grafy, umožňujúce vytvoriť si plastickejší a ucelený obraz o skutočnostiach, uvedených v textovej časti.